
35
УВОД
Брендирање представља процес на основу којег компаније диференцирају своју понуду производа у односу на конкуренцију. Бренд је име, знак, симбол, значење, асоцијација, робна марка или дизајн који служе за идентификацију и диференцијацију производа и услуга једне компаније у односу на другу. Бренд има функционалне и емоционалне елементе који стварају релацију између потрошача и производа. Производ или услуга могу бити бренд само када остваре емоционалну конекцију са потрошачима.

Сама реч бренд потиче од старонорвешке речи „brandr“ у значењу горети или жигосати (1, стр. 113). У прво време жиг су користили фармери да означе животиње. У својој најједноставнијој дефиницији, "бренд" је израз којим се називају производи и услуге врхунског квалитета, али шире посматрано појам "бренд" глобализацијом и убрзаним развојем модерног друштва постаје синоним за највишу универзалну вредност, те бива прихваћен као појам и у другим областима као што су култура, дипломатија, спорт, итд. (20).
Брендови су изградили своје симболе и своје обожаватеље. Брендови се воле зато што чине живот привлачнијим и лепшим, зато што се трудимо да себе искажемо кроз одређене брендове. Ми волимо њихову сложену комбинацију функције и емоција и начин на који они допуњавају нашу личност. Бренд отклања наше недостатке и крије наше несигурности. Он нам помаже да кажемо нешто о себи.
Изградња бренда није лака. Потребно је доста идеја, вештина и ресурса, како материјалних тако и људских. Не постоји универзална формула како се ствара бренд, али је чињеница да постоји доста начина како да се потрошачима скрене пажња на постојање неког бренда.

Обична налепница на производу од пре више стотина година, данас је постала предмет истраживања стручњака економиста, психолога, аналитичара и других. Бренд је наука и филозофија и много више од налепнице. Бренд је магија која скреће пажњу на себе, којој се дивимо и чији би део сви волели да будемо.
Функционисање развијених тржишних привреда од тридесетих година прошлог века у великој мери обележава менаџмент марке производа или тзв. бренд менаџмент. У борби за потрошаче и тржишну позицију произвођачи теже изградњи сопствене марке производа (5, стр. 521).
Предмет овог рада јесте бренд као изузетан фактор конкурентности предузећа и фактор који доприноси  успостављању лидерске позиције на тржишту, с' обзиром на то колики утицај има на перцепције потрошача као и успех иновативног производа на тржишту. Такође објаснићемо и вредност бренда, као меру инвестиција коју је организација уложила у бренд (13), моделе вредности бренда, изградњу, мерење и управљање вредношћу бренда.
1. БРЕНД И ЊЕГОВЕ КОМПОНЕНТЕ

Сваки бренд поседује физичку и апстрактну компоненту. Физичку компоненту бренда чини име, знак, симбол, дизајн или комбинација свих ових ствари које дају идентитет некој роби или услузи и на тај начин их разликују од њихове конкуренције.

Апстрактна компонента бренда ствара много суптилнију разлику између њега и његове конкуренције јер подразумева све оне информације и асоцијације које нам се јављају у глави при помисли на неки бренд, све емоције и чак физичкe надражајe које можемо да осетимо када размишљамо о неком бренду. Бренд имиџ неког производа или услуге је слика, представа коју имамо о том производу или услузи.

Имиџ бренда је перцепција бренда која постоји у главама потрошача или јавности и он не може и не мора одговарати идентитету бренда. Он укључује низ асоцијација, успомена, очекивања и других осећаја који су нераздвојиво повезани уз производ и услугу (9, стр.130).
Брендови су најчешће производи (Nike), услуге (Western Union) и велике компаније (Virgin), али бренд може бити и град (NY), држава (Monaco), особа (Madonna)...
Сваки пут када Вас при помисли на нешто или некога преплави низ асоцијација и емоција које превазилазе пуке информације везане чисто за физичке особине тог ентитета - знајте да је у питању бренд или нешто што има потенцијал да постане бренд.

Сваки бренд мора да понуди потрошачима нешто јединствено због чега би се они определили баш за њега. То некада може бити физички доказ о квалитету (сјајан укус неког производа или велика ефикасност и брзина неке услуге), али много чешће се тачка разликовања неког бренда крије у његовој емотивној димензији (кекс који подсећа на детињство), самоекспресивној димензији (кад носим ове скупоцене ципеле осећам се тако „моћно и успешно“) или експресивној димензији (морам и ја да поседујем I-Pod како бих изгледао „cool“ у друштву). 

Слика 1. Однос бренда и потрошача (19)
2. ВРЕДНОСТ БРЕНДА
2.1. Улога брендова
Бренд заправо својим имиџом изражава ставове и вредности које заступа, а које потрошачи треба јасно да препознају као своје личне и тако постану његови корисници.
Данас се већина производа на тржишту не продаје, већ купује. Велики супермаркети, робне куће и продавнице више немају продавца који ће Вам прићи и продавати Вам производе. Потрошачи су сами суочени са производима (брендовима) и одлука о куповини је њихова. Бренд је тај који одлучује о профиту предузећа. Бренд је додатна вредност производа. Сваки произвођач флаширане воде ће потрошити исту количину новца на сам производ, воду. Оно што креира различите цене воде јесте идеја коју та вода продаје. Сама идеја представља бренд, а разлика у цени вредност тог бренда. Вредност Coca-Cole са брендом је 120 милиона $, а вредност компаније Coca –Cole која производи слатко газирано пиће је 50 милиона $. 
Да бисте креирали издиференциран, јединствен бренд, морате имати јасан концепт. Да бисте га остварили, морате знати одговоре на следећа питања. Ко сте Ви? Чиме се бавите? Зашто је то битно? Ако немате конкретне одговоре на сва три питања-немате бренд. Компанија која зна чиме се бави је John Deere : "Ми смо John Deere. Ми производимо тракторе и пратећу опрему. То је битно јер већ генерацијама земљорадници верују нашој опреми." Међутим ако почну да додају много производа и услуга, њихова порука ће постати нејасна, а бренд ће постати мање вредан.
Креирање живог бренда је заједнички рад у коме учествује сваки запослени у компанији. Компанија гради бренд када купац прочита слоган, када оператер преузме позив, када финансијски директор објави извештај о профиту, када продавац испостави рачун купцу.

Свака од тих радњи допуњава сценарио о бренду, као и нова рекламна кампања или веб презентација. Људи читају тај "сценарио", а затим препричавају сопствену верзију тог сценарија другима. Што је искуство потрошача усклађеније са њиховим очекивањима, то ће они бити лојалнији.

Комбинација добре стратегије и лоше реализације је као Ferrari са издуваним гумама. Изгледа добро у месту, али се понаша лоше на путу.

Основни циљ бренда јесте емоционална реакција. Емоција је оно што разликује бренд од самог производа. Да бисмо побудили емоцију, потребно је да пренесемо информацију која износи саму суштину нашег бренда. Да бисмо остварили ту емоционалну повезаност, јасно морамо издиференцирати наш бренд од осталих. Ту остварујемо вредност бренда. Та вредност је видљива, привлачна, она је једнака магији. Бренд је производ са додатом вредношћу, са магијом.

Да бисмо остварили јак бренд, морамо издиференцирати наше производе, поставити им стандард квалитета, остварити лојалност клијената и запослених, повећати куповност. Јаким брендом и кампањама ћемо постићи већу потребу за нашим брендом, а тиме и већу финансијку вредност бренда.
Купци профитабилном бренду поклањају своју пажњу и верност, заступају га и плаћају због емоционалне, искуствене и економске вредности коју за узврат добијају (10, стр. 50).
Бренд има своје име, он је као особа, има свој карактер, своју личност, он је слика која се урезује клијентима у памћење, он има свој животни циклус и зато га морамо одржавати.

Вредност нашег бренда се огледа у његовој препознатљивости и лојалности купаца, која се постиже издиференцираношћу од конкуренције, кроз свој посебан стил и вредности.
Најјачи светски брендови имају 10 заједничких карактеристика (2, стр. 147):
1. Бренд нуди користи које потрошачи заиста желе. 

2. Релевантност бренда је стална. 

3. Стратегија формирања цена заснива се на перцепцијама вредности из угла потрошача. 

4. Бренд је добро позициониран. 

5. Бренд је конзистентан. 

6. Портфолио и хијерархија бренда су складни. 

7. Бренд користи и координира читав низ маркетинг активности с циљем изградње вредности. 

8. Менаџери бренда знају шта бренд значи потрошачима. 

9. Бренд има одговарајућу и сталну подршку.
10. Компанија прати изворе вредности бренда.
Већина светски познатих брендова је постала неопходност за живот у свим сегментима нашег друштва. Истина је да нам ти брендови пружају бољи квалитет живота својим производима које користимо сваки дан. Компанија Millward Brown је 28.04.2010. објавила своју пету, годишњу Brandz листу 100 највреднијих брендова на свету. Прошлогодишња листа је показала да су снажни брендови успели да сачувају вредност. Вредност првих 100 брендова на листи порасла је за око 4%, па је њихова садашња вредност укупно око 2 билиона долара.
Брендови посвећени технологији показали су сву своју снагу и прожимање свих аспеката живота. Google води на листи са вредношћу од 114 милијарди долара, IBM је други са 86 милијарди, што је раст од 30%. На трећем месту је Apple, који је такође имао раст вредности од 32% и сада вреди 82 милијарде долара. На четвртом месту је Microsoft са вредношћу од 76 милијарди. Такође, друштвене мреже као Facebook по први пут су се нашле на листи са вредношћу од 5,5 милијарди долара. Снажни брендови се брже опорављају од тешких удараца, које им економска криза наноси. Samsung који је имао раст вредности бренда од чак 82% доказ је за такву тврдњу.

Ово је први пут се на листи појавио и један Индијски бренд - ICICI  који се на листи нашао на месту број 45, довео је до тога да по први пут све велике земље тог региона имају свог представника на листи. Криза која је значајно погодила аутомобилску индустрију, па је вредност брендова аутомобила у  просеку пала за 15%. Сa ранг листе испало је 11 познатих брендова, међу којима је и ланац брзе хране KFC, шведски трговац намештајем Ikea, затим компанија DHL, као и интернет портал Yahoo.
Топ десет брендова 2010. године на листи Brandz 100 су (16): 

Слика3. Највреднији светски брендови (17)
2.2. Подручје брендирања
Брендирање је заправо давање снаге бренда одређеним производима и услугама. Брендирање се заснива на стварању разлика. Да би се производ брендирао, потребно је да се потрошачи упуте у то „ко" је производ - што се постиже давањем имена датом производу и коришћењем осталих елемената бренда помоћу којих се он идентификује - као и „шта" дати производ чини и „зашто" потрошачи треба да обрате пажњу (4, стр. 275).

Да би стратегије брендирања биле успешне и да би се створила вредност бренда, потрошачи морају да буду уверени да између брендова у категорији производа или услуга постоје разлике. Потрошачи не смеју мислити да су сви брендови исти у категорији производа и то представља суштину брендирања.

Концепт брендинга подразумева да слушамо и читамо оно што нам се саопштава, а не можемо да утичемо на то. Брендинг је унео живост и новине у све активности брендирања. Нема више затворености и „недодирљивости“ великих. Довољан је тренутак непажње да се угрози неки бренд или компанија. Друштвени медији  помажу да се бренд позиционира у односу на друге брендове на тржишту. Мора се  утврдити које ће друштвене медије искористити производ за потребе брендирања. Мора се такође утврдити поступак и степен брендирања. Преко друштвених медија можемо радити брендирање, ребрендирање и развој новог бренда. Нема сумње да је на овакакв начин олакшано брендирање. Постоје изграђени велики брендови који непрестано раде на одржавању бренда. Узмимо на пример компанију Coca-Cola која има један од најјачих светских брендова, има бренд тј.име које вреди више од средстава саме компаније. Уопште постоје бројне компаније које производе и продају сличне производе али Coca-Cola има најизграђенији и најпрепознатљивији бренд (7, стр. 51).
Јединственост бренда често је повезана са атрибутима или користима самог производа. Компаније Gil​lette, Merck, Sony, 3М и друге, деценијама су лидери у својим категоријама производа захваљујући и сталним иновацијама. Остали брендови остварују конкурентску предност помоћу других средстава која нису у вези са самим производом. Компаније Coca-Cola, Calvin Klein, Gucci, Tommy Hilfiger, Marlboro и друге, постале су лидери у својим категоријама производа јер разумеју мотиве и потребе потрошача и креирају релевантне и привлачне имиџе за своје производе.

Брендирање је могуће употребити у свакој области у којој потрошачи имају избор. Не постоји ограничење у смислу тога шта се може брендирати, почев од производа, преко људи, до услуга, земаља, градова, нација, спортова, организација, па чак и идеја. На основу истраживања агенције "Фактор плус" и листа "Политика" спроведених у августу ове године најбољи тенисер света Новак Ђоковић је тренутно и највећи бренд Србије. Сви српски спортови су на другом месту са 14 одсто гласова, Гуча се са 11 одсто пласирала боље од Exit-a са осам одсто гласова (18).
Потрошачи могу да процене производ у зависности од тога како је он брендиран. Они уче о производу на основу маркетинг програма који им је презентиран или на основу ранијег искуства са брендом и тако их деле на оне брендове који задовољавају њихове потребе и на оне који не задовољавају њихове потребе. Брендови смањују одређени ризик приликом куповине, јер на основу знања о неком бренду, аутоматски стичемо и слику о производу који желимо да купимо.

Произвођачи имају својих предности од брендирања. Брендирањем се гради "личност" производа. Бренд представља збир свих асоцијација које потрошач има у односу на производ или компанију. Он обухвата репутацију производа, гаранције које компанија пружа, као и вредности за које се залаже (12, стр. 30). Бренд подразумева постојање одређеног квалитета производа тако да се задовољни купци враћају одређеном бренду. Оног тренутка када се створи лојалност према одређеном бренду, потрошачи су спремни да плате више новца да би га поседовали. Бренд у једној категорији олакшава компанији увођење новог производа у некој другој категорији.

2.3. Модели вредности бренда

2.3.1. Модел BAV

На основу истраживања готово 200.000 потрошача у 40 земаља, BAV модел нуди компаративне мере вредности бренда за неколико хиљада брендова унутар неколико стотина различитих категорија. Према BAV моделу, постоје четири компоненте или четири носиоца вредности бренда (4, стр. 278):

■
Диференцираност - колико се бренд разликује од других.

■
Релевантност - колика је привлачност бренда.
■
Поштовање - колико је бренд признат и поштован.

■
Знање - колико су потрошачи упознати и присни са брендом.

Диференцираност и релевантност су фактори који одређују снагу бренда. Они указују на будућу вредност бренда много више него што указују на његову прошлост. Поштовање и знање представљају „извештај" о резултатима и они одређују позицију бренда.
Ове четири компоненте могу да нам доста кажу о актуелном и будућем статусу бренда. Различита је комбинација и заступљеност ових фактора у различитим фазама стварања бренда. У почетку, нови брендови имају ниске нивое свих носиоца вредности. Јаки нови брендови имају виши ниво диференцијације, док су остале компоненте и даље на ниском нивоу. Јаки лидерски брендови показују висок ниво све четири компоненте, док брендови у фази опадања показују висок степен знања, као резултат ранијег искуства потрошача са тим брендом, нижи степен поштовања и најнижи степен диференцијације.
2.3.2. Модел AAKER
Модел је добио име по професору маркетинга на калифорнијском универзитету David Aaker-у. Он посматра вредност бренда као скуп пет категорија активе и пасиве. Оне су повезане са брендом и додају или одузимају вредност коју услуга или производ обезбеђују потрошачима. 
Те категорије активе су (4, стр. 279):
1) Лојалност бренду,

2) Свест о бренду,

3) Перципирани квалитет,

4) Асоцијације бренда,

5) Власничка имовина попут патената, робних марки и односа у каналу дистрибуције.

За изградњу вредности бренда битан је концепт идентитета бренда. То је скуп асоцијација које су карактеристичне за одређени бренд.  Оне указују на то шта тај бренд обећава купцима и на шта указује. Aaker сматра да је бренд састављен од 12 димензија које се могу сврстати у четири перспективе: бренд као производ (подручје производа, атрибути производа, квалитет/вредност, намене, корисници, земља порекла); бренд као организација (организациони атрибути, локално насупрот глобалном); бренд као особа (персоналитет бренда, односи бренда и купца) и бренд као симбол (визуелне слике/метафоре и наслеђе бренда). Aaker замишља идентитет бренда као спој основног и проширеног идентитета. Основни идентитет се углавном не мења када се бренд преноси на нове производе и нова тржишта, док проширени идентитет обухвата разне елементе идентитета организоване у смислене групе.

2.3.3. Модел BRANDZ
Према овом моделу, изградња бренда се састоји од неколико корака који се настављају после сваког успешног претходног корака. Сваки корак има своје циљеве и они иду по следећем распореду (4, стр. 280):
1) Присутност - Да ли знам за бренд?

2) Релевантност — Да ли бренд нешто нуди?

3) Перформансе — Да ли може да оствари понуђено?

4) Предност - Да ли нуди нешто боље од конкурената?

5) Стварање веза — Неупоредиво је бољи.
Привржени потрошачи који се налазе на врху пирамиде граде јаче односе са брендом и троше више средстава у датој категорији на бренд него они потрошачи који се налазе на нижим нивоима пирамиде. Ипак, чињеница је да је много већи број потрошача на нижим нивоима пирамиде, а задатак маркетинг менаџера је да осмисле програме и акције које ће да потрошаче „подигну" на виши ниво пирамиде.
2.3.4. Модел РЕЗОНАНЦЕ БРЕНДА
И овај модел сматра да изградња бренда иде сукцесивно, од дна ка врху, следећим редоследом: идентификација бренда од стране потрошача и повезивање бренда у њиховој свести са одређеном класом производа или потребом; формирање значења бренда у свести потрошача помоћу повезивања низа опипљивих и неопипљивих асоцијација; изазивање става и осећања код купаца према бренду; искоришћавање реакција потрошача на бренд да би се створио однос лојалности између купаца и бренда. Да би се испуниле наведене претпоставке, потребно је са купцима успоставити шест „блокова изградње бренда''. Ти блокови се могу представити и у облику пирамиде. Овде имамо две путање изградње бренда, рационалну и емоционалну које су постављене са леве, односно десне стране пирамиде.
Маster Card је пример двојности бренда јер су код њега заступљене обе компоненте, рационална и емоцинална. Они наглашавају рационалне предности куповине кредитне картице, али и емоционалну предност коју добијамо приликом коришћења картице и куповине ствари помоћу којих постижемо неки циљ који је „непроцењив'' и огледа се у специфичном пријатном осећају изазваном због куповине картицом („Постоје ствари које се не могу купити новцем, за све остало ту је Маster Card"). 

Стварање снажног бренда значи достизање највише тачке пирамиде, а то је могуће само ако се одговарајући блокови поставе на право место.
1) Истакнутост бренда — Колико често и колико лако се купци сете бренда приликом куповине.
2) Перформансе бренда — Да ли производ или услуга задовољавају функционалне потребе купца.
3) Визуелно представљање бренда - Видљива обележја производа или услуге, начин на који бренд задовољава психолошке и друге потребе купца.
4) Мишљење о бренду — Мишљења и процене купаца.
5) Осећања у вези са брендом — Емоционални аспект и реакције купаца на бренд.
6) Резонанца бренда — Природа односа купаца и бренда, као и степен идентификације.
[image: image5.png]H9-v)* Document1 - Microsoft Word - = x

[Home | e Pogeloyout  References  Mallngs  Review  View ©

&

Calibri (Body) R PN napbcen] AaBb G AaBbCe] % A Fina -

&, Replace
nange

Somer || s select-
I soes 5| eating

e (B2 8 e e Ao A | o Spac. Hesding 1 Heading2




[image: image6.png]Hd9-~

Document1 - Microsoft Word - = x
Home  Insert  Pagelayout  References  Mailings  Review | View @
’ﬁ" Ld ¥/ Ruler I"| Document Map Q Jonepage = New Window | 1] View Side by Side 85]
) Grdines  [F] Thumbnails = @) Two Pages ||| Arange All | 12} Synchronous Saolling
Full Sreen Web Outiine Dratt Zoom 100% _ Switch || Macros
Reading Layout [] Message Bar ) Page width || 3 spit 24 Reset Window Position | windows ~ ||~
Document Views ShowHide Zoom Window Macros
[ \z\;\g\;\z\3\»\5\5\7\x\s\m\u\xZ\B\N\xS\xsﬁn\xx\m

=4

English (US) |

Mepopmarice Busyento

npepcTasmarbe

Weraknyroct




[image: image7.png]H9-06)+

Document1 - Microsoft Word - 7 X
[Wome | et roge ot Reteences  Wallngs_ Review _View ©
P o e Ay | s
B | D ERI PN Aagbcedc AaBbC: AaBbCc & retoce
Paste - ¢ Aa~ - B 10 Spadi. jeading jeading hange.
S g (B2 U -dex x Aa |2 - A N sp: Heading1 | Heading2 5| CHaN9E || [1 qorect~
cipposra soes 5| ot





Слика 3. БАВ мрежа моћи (4, стр. 281)
3. ИЗГРАДЊА ВРЕДНОСТИ БРЕНДА
3.1. Избор елемената бренда

Вредност бренда се гради тако што се креира одговарајућа врста знања о бренду код потрошача. Са становишта маркетинг менаџмента, основна три скупа покретача вредности бренда су:

1) Почетни избори елемената бренда који чине његов идентитет као сто су: име бренда, логотипи, симболи, слова, представници, слогани, џинглови, паковања и знаци.
2) Производ или услуга и сви остали допунски маркетинг програми и маркетинг активности.
3) Асоцијације које се посредно преносе на бренд, тако што бренд повезујемо са неким другим ентитетом који може бити особа, место или предмет.
Елементи бренда су сва средства помоћу којих можемо идентификовати или диференцирати одређени бренд. Јаки брендови најчешће обухватају више елемената бренда. Пример је произвођач спортске опреме Nike чији лого асоцира на брзину, слоган „Just Do It“ који је упечатљив и провокативан и носи име митолошког бића, крилате богиње победе. 
Такође пример је и енергетско пиће Red Bull са слоганом „Red bull даје ти крила“. Елементи бренда се одабирају на онај начин на који се претпоставља да ће изградити највећу вредност бренда. Способност елемената да изграде бренд огледа се у ономе што би потрошачи мислили и осећали у вези са брендом асоцирани неким од елемената бренда. Онај елемент бренда који код потрошача изазива позитивне реакције, даје допринос вредности бренда.
3.1.1. Критеријуми за избор елемената бренда
Критеријуми за избор елемената бренда (4, стр. 282):
1. Памтљивост. Колико се лако памти елемент бренда? Колико се лако препознаје? Да ли то важи и за куповину и за потрошњу? Кратка имена бренда као што су Tide, Dove, Crest i Puffs се препоручују.

2. Значење. До које мере је елемент бренда кредибилан и сугестиван у односу на дату категорију? Да ли сугерише нешто о компоненти производа или врсти особе која би могла да користи бренд? Добар пример је име акумулатора DieHard, подни восак Mop&Glo  и нискокалорична смрзнута јела Lean Cuisine.
3. Допадљивост. Колико потрошачи сматрају да је елемент бренда естетски привлачан? Да ли је он у основи допадљив визуелно, вербално и на друге начине? Конкретна имена бренда као што су Spic and Span i Firebird, у великој мери подстичу машту.

4. Преносивост. Да ли елемент бренда може да се користи за увођење нових производа у истим или различитим категоријама? До које мере елемент бренда увећава вредност бренда у различитим географским подручјима и тржишним сегментима? Компанија Volkswagen одлучила је да свом новом спортском теренском возилу да име Touareg, по живописном племену номада из Сахаре. Нажалост, њих историја памти као робовласнике, па је то довело до негативне реакције у америчкој штампи.

5. Прилагодљивост. Да ли се елемент бренда може прилагодити и актуелизовати? Betty Crocker је доживела више од осам нових издања током година - захваљујући тим променама она изгледа као да јој је 35 година, а заправо је стара 75 година!

6. Заштита. У којој мери се елемент бренда може правно заштитити? У којој мери се може конкурентски заштитити? Може ли се лако копирати? Важно је да имена која постају синоними за категорије производа - као што су Kleenex, Kitty Litter, Jell-O, Scotch Tape, Xerox i Fiberglass - задрже своја права као робне марке и да не постану генеричка имена. 
Прва три критеријума могу се дефинисати као критеријуми који граде бренд. Пажљивим избором ових елемената ствара се предуслов за изградњу јаког бренда. Друга три елемента су „одбрамбени" и они одржавају бренд у различитим могућностима или препрекама.
3.1.2. Развој елемената бренда
Постоји доста начина како маркетинг менаџмент може да идентификује своје производе. Некада су компаније бирале име бренда тако што су имале испред себе више опција, па су одбацивале једну по једну док на крају не би остала једна. Данас се углавном ангажују компаније за маркетинг истраживања која осмишљавају и тестирају одређена имена за брендове. Оне користе велике базе података које су организоване по асоцијацијама или брејнсторминг анализе. Ове процедуре истраживања имена обухватају неколико врста тестова као што су тестови асоцијација (какве се слике стварају у свести потрошача), тестови учења (са којом лакоћом се изговара име), тестови памћења (колико се добро памти име ) и тестови преференција (која се имена преферирају) (4, стр. 282).

Елементи бренда треба да буду лако препознатљиви, дескриптивни, убедљиви и потрошачи треба да их се лако сете. Препознатљиви и памтљиви елементи могу да изграде свест код потрошача и да повежу асоцијације бренда. Различите асоцијације које утичу на допадљивост бренда могу бити веома важне за бренд.

Многе осигуравајуће куће користе симболе снаге као што су Гибралтарска стена- компанија Prudential, јелен - Hartford, крилати лав – Delta Generali осигурање или симболе сигурности као што су кишобран- Traveller’s или шлем – Fireman’s Fund. Они асоцирају на заштиту и врло су памтљиви из разлога што имају свакодневну примену.

Слогани представљају моћан елемент бренда. Они служе да помогну потрошачима да увиде шта за њих значи одређени бренд и шта га чини посебним. Они најлакше скрећу пажњу потрошача. Слогани најбоље преносе намеру маркетинг програма. Слогани су често познатији него сам бренд (Guarana - No Sleep, RedBull - Даје ти крила, Carlsberg - Probably the best bear on the World, Volkswagen - Das Auto...). Приликом смишљања слогана бренда треба имати у виду да је тај слоган намењен обичном човеку коме желимо да представимо идеју коју до сада никада није чуо. Ефективност слогана зависиће искључиво од тога какву реакцију изазове у свести обичних људи којима је и намењен. Он мора изазвати жељену емоцију јер једино кроз доживљено искуство, он у свести људи постаје сазнање.
3.2. Дизајнирање холистичких маркетинг активности
Холистички маркетинг, односно савремени маркетинг, је интегрисање активности истраживања вредности, стварања вредности и испоруке вредности, са циљем изградње дугорочних, обострано задовољавајућих односа и заједничког просперитета међу кључним интересним групама (стејкхолдерима). Профитабилан раст се обезбеђује повећањем учешћа на тржишту, изградњом лојалности потрошача и коришћењем тзв. доживотне вредности потрошача (19).
Холистички маркетари у дизајну маркетинг програма за изградњу бренда уводе три важне нове теме: персонализација, интеграција и интернализација.  
3.2.1. Персонализација
Развој интернета омогућио је висок ниво персонализације маркетинга. Пракса масовног маркетинга се полако напушта иако су пре пола века на овај начин изграђени једни од најјачих брендова. Садашњи приступ подсећа на онај од пре једног века када су трговци познавали своје муштерије по имену. Тај приступ је прихваћен да би се што више изашло у сусрет жељама потрошача. Ствара се интензиван и активан однос са брендом. Персонализација маркетинга значи да бренд и његов маркетинг буду што прилагодљивији индивидуалном купцу, а то је велики изазов имајући у виду да не постоје два иста купца.
3.2.2. Интеграција
Интеграција маркетинга подразумева уклапање и комбиновање маркетинг активности са циљем максимизирања индивидуалних и колективних утицаја. Интеграција највише долази до изражаја када су у питању маркетинг комуникације. Све опције комуникације треба пажљиво проценити сходно њиховом утицају на вредност бренда. Оне се процењују према ефективности и ефикасности утицаја на јачање свести о бренду и развијање позитивних асоцијација о бренду. Свест о бренду је могућност потрошача да идентификују бренд, да га се сете и да га препознају у мноштву постојећих брендова, а имиџ бренда су осећања које потрошачи имају при помисли на бренд.
3.2.3. Интернализација
Да би јак бренд био јак за потрошаче, он прво мора да буде јак за запослене унутар дате компаније. Интерно брендирање је информисање и мотивисање запослених да граде јак бренд. То је нарочито битно за услужне компаније и малопродаје. Када купци доживљавају компанију као некога ко испуњава њихова очекивања, стварају се јаке везе са брендом. То је могуће ако се сви запослени у компанији „саживе“ са датим брендом. Често су искуства потрошача са запосленима у првим линијама компаније пресудна за формирање мишљења о самој компанији и бренду. Маркетинг менаџмент мора да иде и даље од својих запослених, тј. да обучи своје дилере и дистрибутере да потрошачима пруже очекивану услугу. Нестручни дилери могу да упропасте сав напор компаније у стварању јаког бренда.
3.3. Подупирање секундарних асоцијација

Вредност бренда може и да се „позајми". Асоцијације бренда могу да буду повезане са другим ентитетима који већ имају своје асоцијације, што ствара „секундарне" асоцијације бренда. Повезивањем бренда са другим информацијама у свести потрошача ствара се вредност бренда.

Бренд може бити повезан са одређеним изворним факторима, као што су компанија (путем стратегија брендирања), земље или други географски региони (путем идентификације порекла производа) и канали дистрибуције (путем стартегије канала); као и са другим брендовима (путем ко-брендирања и брендирања компоненти), карактерима (путем лиценцирања), портпаролима (путем ангажовања), спортским и културним дешавањима (путем спонзорстава) или неким другим изворима који представљају треће лице (путем награда или приказа) (4, стр. 287).

Слика 5. Секундарни извори знања (4, стр. 287)

4. МЕРЕЊЕ ВРЕДНОСТИ БРЕНДА

Разликујемо два приступа мерења вредности бренда. Директним приступом одређује се утицај знања о бренду на реакцију потрошача, док се индиректним приступом процењују извори вредности бренда тако што се прате структуре знања о бренду код потрошача.
4.1. Ревизије бренда
Маркетари често морају да обаве ревизије бренда да би стекли боље познавање својих брендова. Ревизија бренда је провера која је усредсређена на купца и која подразумева низ процедура да би се проценила виталност бренда, открили његови извори вредности и предложили начини за побољшање и подупирање његове вредности. 
Ревизија бренда може да се искористи да би се одредио стратегијски смер бренда и да се да одговор на следећа питања: 

· да ли су тренутни извори вредности бренда задовољавајући? 
· да ли одређене асоцијације бренда треба ојачати? 
· да ли бренду недостаје јединственост? 
· које могућности постоје када је у питању бренд и који су могући изазови када је у питању вредност бренда? 
Након добијања резултата ове стратегијске анализе, може се оформити слика тренутног стања ствари и наспрам истих може да се развије маркетинг програм у циљу максимизирања дугорочне вредности бренда. Та анализа или ревизија бренда има за циљ процену добрих и слабих страна одређеног бренда (3, стр. 206). Обично се састоји од интерног описа како је бренд маркетиран и екстерног испитивања помоћу фокусних група, упитника и других метода за истраживање купаца.
Ревизије бренда могу да имају велики значај за стратегијски правац бренда, па самим тим и за његов учинак, и као таква од пресудне важности и значаја у ситуацијама када се размишља о битним померањима стратегијског правца. На презасићеном тржишту расте потреба за здравим начином живота и сама тражња за намирницама са повећаним процентом додатних здравих бенефита. Примера ради, у млечној индустрији маркетинг стручњаци покушавају да редизајнирају амбалажу својих производа, са посебним акцентом на низ здравих састојака који ће уносити приликом конзумирања њихових производа, чинећи их савременијим и привлачнијим за своје конзумере. Редовно обављање ревизије бренда (нпр. једном годишње) омогућава маркетинг стручњацима да ослушкују своје брендове, као и да проактивније и спремније управљају њима (4, стр. 289).
За ревизију бренда потребно је познавање извора вредности бренда како из угла компаније, тако и из угла потрошача. Из угла компаније, неопходно је да се зна који се тачно производи и услуге тренутно нуде потрошачима, као и како се они пласирају и брендирају. Из угла потрошача, важно је да се потрошачу открије право значење брендова и производа. Ревизије бренда састоје се из два корака: евиденција бренда и истраживање бренда (4, стр. 289).
4.1.1. Евиденција бренда

Сврха евиденције бренда је да се обезбеди актуелан и свеобухватан профил о томе како се пласирају и брендирају сви производи и услуге које продаје одређена компанија. Да би сваки производ или услуга имали профитабилан учинак, потребно је да се идентификују сви елементи бренда који су у вези са њим, као и пратећи маркетинг програм. Поменуте информације морају да бити тачне, разумљиве и правовремене, а и да се прикажу како у визуелној, тако и у вербалној форми.
Евиденција бренда сугерише на чему би могле да се заснивају актуелне перцепције потрошача. Иако је евиденција бренда превасходно дескриптивна провера, могу се спровести и неке корисне анализе. Да ли се различити елементи бренда користе на конзистентан начин или постоје бројне варијације и верзије? Слично томе, постоје ли пратећи маркетинг програми који су логични и конзистентни за брендове који су у међусобној вези?
4.1.2. Истраживање бренда
Истраживање бренда је активност која се спроводи да би се установило шта потрошачи мисле и осећају када је у питању бренд, као и одговарајућа категорија производа којој он припада и да би се на тај начин идентификовали извори вредности бренда.

Приликом истраживања бренда корисно је да се обави неколико прелиминарних активности. Бројне студије истраживања, које се претходно обаве, могу да буду релевантне. Такође је корисно и да се особље компаније интервјуише да би се установило њихово мишљење о перцепцијама купаца. На основу таквих, интерних интервјуа, добијају се различита мишљења која имају неколико улога: повећавају вероватноћу генерисања корисних знања или идеја; и указују на интерни несклад и заблуде (4, стр. 290).
4.2. Праћење бренда

Студијама праћења, од потрошача се редовно прикупљају информације током времена. У тим студијама углавном се користе квантитативне мере које маркетарима обезбеђују актуелне информације о томе какав је учинак њихових брендова и маркетинг програма, и то на основу неколико кључних димензија. Помоћу студија праћења може да се дође до информација о томе где се ствара вредност бренда, колика је она и како се гради (4, стр. 290).
Вредност бренда може се описати као стање свести, које је важно за потрошаче и које се користи за дефинисање мисије бренда. Бренд искуство потрошача се може значајно разликовати од производног бренда тако да чак и један од најјачих брендова на свету на крају зависи од тога да ли ће га прихватити потрошачи. Оцену вредности бренда не дају произвођачи него потрошачи. Брендови морају имати извесну вредност за потрошаче која се не може извести из самог физичког производа. Брендови не само да су од великог стратешког значаја за компаније већ такође и од великог финансијског значаја. Они увећавају вредност компаније и по неколико пута у односу на књиговодствену вредност. Једном створен бренд се мора неговати. Свако његово модификовање може нанети штету профитабилности. Пракса показује да брендови на одређеним тржиштима могу бити неприхваћени од потрошача посебно уколико се мења бренд садржај. Вредност бренда може бити умањена у случају где су брендови погођени критиком јавности. Догађаји са брендовима такође јасно показују да вредност бренда није недодирљива и вечита и да је за добар маркетинг одговоран менаџер бренда. Брендови имају своју финансијску вредност која често вишеструко превазилази вредност имовине компаније.

Праћење брендова пружа менаџерима поуздане информације које олакшавају свакодневно доношење одлука. Студије праћења нуде менаџерима увид у колективне ефекте читавог низа маркетинг активности. 
4.3. Вредновање бренда
Вредновање бренда подразумева процену укупне финансијске вредности бренда (4, 290стр). Увођењем бренда повећава се тржишна вредност брендираних у односу на небрендиране производе. Компаније које би производиле брендиране производе, имају шансу да увећавају невидљиву имовину, односно своју препознатљивост јер свака компанија вреди онолико колико су прихватљиви њени производи, односно колико има купаца. Успешан брендинг програм треба у свести потрошача да креира перцепцију да на тржишту не постоји ниједан бољи производ, да је он јединствен и посебан по свом квалитету. Захваљујући бренду, потрошач доноси одлуку о куповини, много раније него што је до самог процеса размене и дошло. Производи се могу физички разликовати, али без бренд назива или етикете потрошачи најчешће неће бити у могућности да примете било какву разлику. Производи могу бити (скоро) физички једнаки. У таквој ситуацији већина потршача још увек одређује своју наклоност према одређеном производу на основу бренд имена. Брендирање је један од начина за спречавање фалсиликовања, које доводи до финансијског губитка за законитог власника бренда.
5. УПРАВЉАЊЕ ВРЕДНОШЋУ БРЕНДА

5.1. Принципи јачања бренда
Да би се бренд одржао дуги низ година, потребно је дугорочно планирање маркетинг програма. Дугорочно разматрање доводи до проактивних одлука које временом ојачавају вредност бренда засновану на купцу уз константне промене у интерном и екстерном окружењу.

Бренд је основна трајна имовина компаније и њиме мора пажљиво да се управља како се та имовина не би обезвредила. Постоји доста брендова који су лидери већ више од 50 година (Coca-Cola, Kodak, Wrigley's, Mercedes Benz...) захваљујући константним побољшањима у квалитету производа и услуга, као и маркетинга.

Вредност бренда може да се повећа помоћу константних маркетинг акција које преносе значење бренда својим клијентима. Ту се пре свега мисли на следеће (8, стр. 503):

· које производе репрезентује бренд;

· које су основне користи од бренда;

· које потребе задовољава;

· како бренд чини дате производе супериорним и бољим од конкурентских;

· које би асоцијације везане за бренд требало да постоје у свести потрошача.
Иновација је основна покретачка снага јачања бренда. Она треба да се спроводи кроз читав маркетинг програм. То подразумева увођење нових производа и услуга и нових маркетинг програма са циљем задовољења циљаних тржишта. Бренд мора да се констатно побољшава. Маркетинг менаџмент има задатак да стално проналази нове привлачне понуде и начине за њихово представљање потрошачима. Брендови који нису у стању да континуирано побољшавају своје програме изгубиће лидерство, а да притом неће тога бити ни свесни док не буде касно.

Приликом јачања бренда, битно је остварити усклађеност између маркетинг подршке коју бренд добија. Често су потребне многе тактичке промене да би се одржала компетентност датог бренда на тржишту. Акценат се ставља на константно чување и унапређење извора вредности бренда. Битно је балансирати између маркетинг акција које јачају бренд и његово значење и оних акција које користе постојећу вредност бренда у циљу остваривања финансијске користи.

5.2. Ревитализација бренда
Промене  у укусима потрошача, нове технологије или нови конкуренти могу да утичу на судбину бренда. Постоје примери брендова који су некада били јаки, а данас и не постоје у скоро свим категоријама производа или услуга. Ипак неки су се налазили у тешким ситуацијама, па су успели да се спасу. Када вредност бренда почне да слаби, потребно је окренути се „својим коренима" и повратити изворе вредности бренда или креирати нове изворе. Брендови који се враћају на сцену морају да унесу више ,,револуционарних" него „еволуционих" промена.

У процесу ревитализације бренда, прво треба идентификовати од којих извора вредности бренда треба почети. Треба испитати да ли су се развиле негативне асоцијације о бренду или позитивне асоцијације почињу да губе своју јединственост.

Тада треба донети одлуку да ли ће се компанија придржавати старог или ће покушати потпуно ново позиционирање у свести потрошача. Уколико се полази са новим позиционирањем, то повлачи са собом читав низ нових маркетинг стратегија које треба развити и успешно имплементирати. Међутим, некада није потребно ново позиционирање, већ само промене у маркетинг програму које не успевају да испуне обећање бренда. У тим ситуацијама је позиционирање адекватно и тада се најчешће користи стратегија „враћања на почетак".
Пример за то је компанија Harley Davidson  која је два пута замало избегла банкрот, а данас је један од најјачих брендова у свету моторцикала. Током 1980-их година, компанија је упала у кризу и одлучила се да лиценцира своје име у пословне промашаје као што су цигарете и фрижидери за вина. Бренд је и даље уживао поверење, али је квалитет поменутих производа био лош.

Компанија је касније развила бренд заједницу која је спонзорисала трке моторцикала, добротворне трке и окупљања моторциклиста и тако се вратила на прави пут, тј. вратила се својим изворним вредностима и пословима у којима је она најбоља, а то је прављење луксузних, скупих и квалитетних мотора. Harley Davidson је једна од ретких компанија која даје доживотну гаранцију на неке врсте својих производа. 
5.3. Криза бренда

Неминовно је да у једном тренутку дође до кризе бренда. Што је јачи корпоративни имиџ (у смислу корпоративног кредибилитета и поверења) и вредност бренда, то је већа шанса да ће се компанија одбранити у кризним периодима. У процесу кризе, кључно је да потрошачи виде реакцију компаније која треба да буде брза и искрена. Искренија реакција фирме, у смислу признања грешке и обећања да ће се грешка исправити, ствара мању вероватноћу да ће клијенти формирати негативан став.
Што више времена пролази, тако расте вероватноћа да ће потрошачи да формирају негативан став због медијске или усмене пропаганде која руши репутацију компаније. Најгоре од свега је да потрошачи трајно одаберу друге брендове јер су увидели да и нису толики љубитељи датог бренда.
Пример је компанија Gerber која производи храну за бебе и која је изградила јак имиџ компаније којој потрошачи верују. Када су потрошачи објавили да су у појединим теглицама хране за децу пронашли парчиће стакла, компанија Gerber покушала је да разувери јавност да у њеним производним погонима постоји проблем. Међутим, компанија је упорно одбијала да повуче свој производ из прехрамбених продавница. Поједини потрошачи били су непријатно изненађени таквом реакцијом компаније Gerber.  Зато је њено тржишно учешће за свега два месеца опало са 66% на 52%.
6. ОСМИШЉАВАЊЕ СТРАТЕГИЈЕ БРЕНДИРАЊА
Осмишљавање стратегије брендирања подразумева доношење одлука о новим и постојећим елементима бренда који ће бити примењени на новим или постојећим производима. Јако су битне одлуке о томе како ће се брендирати нови производ и ту компанија може да изабере следеће стратегије (8, стр. 496):
· Развој нових елемената бренда за нови производ;

· Примена постојећих елемената бренда;

· Комбинација нових и постојећих елемената бренда.
Ако компанија користи познати бренд приликом увођења новог производа, то је онда екстензија бренда, а ако се комбинују нови и постојећи бренд, та врста екстензије бренда се може звати подбрендом. Постојећи бренд, из кога се изводе остали, зове се матични бренд и он може бити фамилијарни бренд уколико је већ повезан са бројним производима.
Екстензије бренда можемо поделити у две основне категорије и то као екстензију линије када се матични бренд користи за брендирање новог производа који је усмерен на нови тржишни сегмент који је унутар категорије производа који матични бренд већ покрива и екстензију категорије, када се матични бренд користи за улажење у нову категорију производа (која до сада није била покривена матичним брендом). Пример за екстензију линије је додавање нових укуса, облика, боја, величина паковања (воћни јогурти), а за екстензију категорије је компанија Honda која производи аутомобиле, моторе, косилице, санке за снег и остале техничке производе који припадају различитим категоријама.
Линија бренда обухвата све производе који се продају под једним брендом. Микс бренда је скуп свих линија бренда коју нуди одређена компанија својим купцима. У задње време постоји тренд увођења брендираних варијанти које представљају специфичне линије бренда којима се снабдевају одређене малопродаје и дистрибутивни канали. Пример је компанија која производи јефтиније фото-апарате намењене масовној малопродаји и скупље моделе који су намењени специјализованим продавницама фото-апарата.

Када се име бренда даје уз надокнаду другим произвођачима који праве тај производ, онда се ради о лиценцираном производу. Корпорације путем лиценцирања преносе име и имиџ компаније на све своје производе и стичу велике профите. То је најлакши извор прихода за компанију која је већ изградила свој бренд, али постоји опасност да се наруши слика о имиџу целе компаније уколико нека друга компанија која је корисник лиценце лоше одради свој посао. Зато лиценцирање са собом повлачи и контролу од стране даваоца лиценце.
6.1. Одлука о брендирању

Прва одлука која се намеће предузећу је да ли брендирати неки производ или не (да ли му доделити име бренда). Колико је брендирање популарно, говори податак да је у САД просечан потрошач суочен са око 1500 брендова сваки дан.

На брендирање се може гледати из аспекта потрошача, произвођача (продавца) и друштва. Свако од ове три групе има своје користи и штете од маркирања.
Користи од брендирања за потрошаче:

· Брендови олакшавају куповину;

· Бренд штити потрошаче тако што гарантује конзистентан квалитет;

· Оставља могућност упоредивог квалитета;

· Пружање психолошког задовољства (функција идентификације купца са брендом);

· Тенденција побољшања квалитета током година пословања;

· Брендови иницирају процес иновација;

· Слобода избора за потрошаче;

· Бренд пружа допунске информације о производу.

Користи од брендирања за произвођаче:

· Брендирање пружа могућност диференцијације;

· Могућност контроле тржишног учешћа;

· Стимулисање поновне продаје и стицање лојалности бренду;

· Бренд пружа легалну заштиту;

· Стварање престижа у производима свакодневне употребе;

· Успостављање директне везе са потрошачима;
  Користи од брендирања за друштво:

· Виши и конзистентнији ниво производа у глобалу;

· Већа стопа иновације у друштву;

· Повећање ефикасности купаца.

Међутим, брендирање има и своје лоше стране. Са аспекта произвођача, стварање новог бренда је скупо у неким ситуацијама, када производи немају довољно диференцирајућих квалитета, чак је и немогуће. Конзистентност производа је још једна од одговорности произвођача коју није лако испунити. Треба поменути још да маркирање доводи до непотребне диференцијације хомогених производа, до виших потрошачких цена и до куповине неких производа због „импресионирања" других.

Постоје четири могућности за спонзорисање марке. Када произвођачи продају своје производе под властитим именом, то су марке произвођача (Nestle и  IBM). Произвођач може продавати посредницима који ће производу дати приватну марку, која се може звати и продавчева марка, марка дистрибутера или трговачка марка. Није редак случај лиценциране марке. То је производ или услуга са именом марке која је већ постала бренд и сада власник марке нуди новац примаоцу лиценце да би се његово име нашло на производима.

Продавци одела, парфема и модних детаља плаћају велике износе како би се на њиховим производима нашла имена као што су Calvin Klein, Gucci и друга. Често се компаније удружују у процесу стварања бренда и креирају заједничке марке.
6.1.1. Марке произвођача или приватне марке
Марке произвођача често срећемо у малопродаји, али све је већи број супермаркета и робних кућа који се труде да развију властите приватне марке. Ове приватне марке је тешко изградити у бренд, али су често профитабилније. Наиме, фирме налазе произвођаче са вишком капацитета, који могу да произведу приватне марке са нижим трошковима, па самим тим и профит је већи због већих маржи. На тај начин трговине имају већи промет и стичу већи број лојалних клијената.

Трговци на мало су у предности у конкуренцији између приватних марки и марки произвођача. Они одлучују о томе где ће набавити своје производе, где ће их изложити и које ће рекламирати. Посредници могу фаворизовати приватне марке тако што ће им обезбедити боље место на полици или се потрудити да их увек има у довољним количинама у залихама. Основно код приватне марке је то што је често јефтинија и привлачи штедљиве купце, којих је све више, нарочито у периодима економских криза.

Трговачке марке постају временом све конкурентније и квалитетније уз растући број потрошача. Успех лежи у константном побољшању квалитета и испуњавања очекивања потрошача.
6.1.2. Лиценцирање
Потребне су године и милиони да би једна марка постала бренд. Постоји и друга опција, да се купи бренд од фирме која га је већ оформила. Те марке постају познате у тренутку тако што своје име купе од неког глумца, лика из серије или филма. То је нарочито изражено код произвођача обуће и одеће, парфема и осталих модних детаља или код произвођача играчака, школског прибора, хране за децу, који користе овај тип изградње марке. Углавном су Disney-еви јунаци главни ликови на производима овог типа. Процењује се да је вредност бренда Disney  28.731.000 $ (15).
Најзаступљенија категорија лиценцирања је лиценцирање корпорацијских марки. То је такав тип лиценцирања где компанија из једне области пословања купује заштитну марку или логотип прослављене компаније из сличне области. Ту најчешће спада доњи веш, накит, сатови, гардероба и технички уређаји (пример Calvin Klein, Gucci, Аrmani).
Последњих година, лиценцирање имена и ликова је постало уносан посао, на који се све више предузећа одлучује с циљем повећања прихода и препознатљивости бренда. Coca-Cola надзире 320 корисника лиценци у 57 земаља света, који производе више од 10.000 производа, од одеће за бебе, минђуша, мамца за рибе и др.

6.1.3. Креирање заједничких марки
Ова стратегија креирања бренда је позната од давнина, али данас се поново све више среће у пракси. Креирање заједничких марки значи да се на једном производу налазе две марке различитих компанија (SonyEricsson). Партнери се труде да унапреде своју марку заједничком сарадњом и коришћењем заједничког искуства (две главе су паметније од једне).

Креирање заједничких марки има своје предности и ограничења. Удружене марке привлаче већи број клијената и повећавају вредност марке. Улазак на нова тржишта је обезбеђен уз смањени ризик и улагања. Међутим, ако једна компанија одабере лошег партнера, онда она ризикује да уништи и свој углед. Оваква сарадња захтева сложене правне уговоре и дозволе.
6.2. Стратегије брендирања

Један од најважнијих маркетинг процеса је одабир имена марке. Добро име доприноси успеху производа, али то није лак посао. Осмишљавање имена започиње пажљивом анализом производа и његових користи, циљаног тржишта и маркетиншке стратегије која ће се примењивати.
 Пожељно је да име садржи следеће особине:

1) Име треба да говори нешто о користима и квалитетима производа. Пример за то је Pro-active (маргарин који снижава холестерол), Nektar (природни воћни сокови), Time-out (чоколадни кекс, идеалан за паузу на послу уз кафу или чај).
2) Име марке треба да буде препознатљиво, да се лако памти и лако изговара. Препоручују се кратка имена као сто су Nike, Sony, Пионир, Nivea и слично. Мада, некада и изразито дугачка имена могу да остану упамћена и да оставе утисак.

3) Име марке треба да се разликује од других.

4) Требало би да је могуће да се име марке лако заштити. Марка не сме да ограничава постојеће марке и да крши њихова права. Не могу се заштитити ни марке које се своде на описе и сугестије.

5) Име марке требало би да се лако преводи на стране језике. Ferrari се на кинеском језику изговара као „фа ли ли“, а то су кинески знакови који значе „магија, оружје, моћ и привлачност" и то иде у корист бренду.

Када одаберемо име марке, пријављујемо га Регистру за заштитне знакове и на тај начин власник стиче право на интелектуално власништво и спречава конкуренцију да користи исто име доводећи на тај начин потрошаче у заблуду. Постоје и генеричка имена као што су аспирин, целофан, линолеум, петролеј и њих могу користити било који произвођачи.

Прва одлука у стратегији брендирања је да ли да се производу додели име бренда. Данас готово да не постоји било шта што није брендирано, чак и производи који су некада сматрани обичним јер су толико једноставни да се у свести потрошача тешко могу физички диференцирати. Међутим, данас су се ти обични производи диференцирали, јер су у њихове категорије ушли јаки брендови. Примери су: кафа (Grand), сапун (Nivea), вода (Књаз Милош), пиво (Јелен, Лав), трговински ланци (Maxi) и слични.
Пример је Јелен Пиво, лидер на домаћем тржишту пива, врло снажан и препознатљив домаћи бренд, који је постао део националне традиције. Познат као пиво за мушко друштво, Јелен је једнако популаран код свих друштвених слојева. Јелен Пиво је симбол мужевности, снаге и моћи. Као један од најпопуларнијих националних брендова, Јелен Пиво већ годинама уназад гради снажне везе са својим потрошачима пружајући им само најбоље: од квалитета пива и услуге па до интензивног ангажовања на обогаћивању културног и спортског живота Србије. Захваљујући свим својим квалитетима, традицији, пажњи коју придаје својим верним купцима, Јелен Пиво остаје лидер у мору других домаћих и страних брендова.
Уколико компанија одлучи да брендира свој производ или услугу, она мора да одлучи о имену бренда који ће користити и на располагању су јој четири стратегије које се најчешће користе:

1) Индивидуална имена. Код индивидуалних имена, компанија даје име сваком производу или услузи независно од свог имена. Предност стратегије индивидуалних имена је у томе што компанија не везује своју репутацију са репутацијом свог производа, тако да уколико производ не оствари успех или се покаже да је лошег квалитета, имиџ компаније неће бити угрожен у великој мери. Чести су примери када компаније користе различита имена бренда за различите квалитете производа унутар исте категорије. Недостатак ове стратегије је у вишим трошковима за лансирање нових производа на тржиште јер сваки производ гради свој бренд. Не могу да се ослоне на већ развијени бренд компаније.

2) „Породична имена“. Компанија GeneralElectric користи имена која покривају читаву породицу производа. Име које покрива целу породицу производа има своје предности. Главна предност су смањени трошкови развоја јер не мора да се осмишљава ново име и нису потребна велика пропагандна улагања да би се изградила препознатљивост бренда.
3) „Фамилијарна имена“. Различита фамилијарна имена за различите производе користи компанија Sears (Kenmore -за уређаје, Craftsaman - за алате и Homart за кућне инсталације). Није препоручљиво коришћење једног фамилијарног имена за производе који се доста разликују.

4) Комбинација корпоративног и индивидуалног имена производа. Име компаније даје одређеном новом производу легитимитет и препознатљивост, а индивидуално име му даје особеност. Пример је компанија Hewlett-Packard која ставља свој лого и своје име на све производе, а уз то и сваки производ има своју засебну ознаку.

Прва стратегија би се још могла назвати и „кућа брендова", а друга „брендирана кућа". Друге две стратегије представљају комбинацију прве две. У пракси се ретко користи само једна од наведених стратегија, а која ће се стратегија користити, зависи од фактора који су наведени на слици 7.

Слика 7. Стратегије развоја бренда (4, стр. 565)

Компанија има четири избора када је у питању развој бренда. Она може да се одлучи за: 
1. проширење линије (постојеће марке се проширују у нове облике, величине или укусе већ постојеће производне категорије), 
2. проширење бренда (постојеће марке обухватају нове категорије производа), 
3. вишеструки брендови (нове марке се представљају у истој категорији производа),

4. нови брендови (креира се нова марка у новим категоријама производа).
6.2.1. Проширење линије
Када компанија уводи нове артикле под истим именом марке и унутар постојеће категорије производа, то је проширење линије. То могу бити нови укуси, облици, боје или паковања. Проширење линије је када млекара Младост избаци нову линију воћних јогурта или са мање масти или у паковањима различите запремине (породична паковања). Пример проширења линије код компаније Coca-Colа је увођење нових производа као што су Coca-Cola Classic, Coca-Cola Diet и Coca-Cola Zero.
Компанија проширује своје линије да би изашла у сусрет потрошачима, да би искористила вишак капацитета или да би агресивније наступила на тржишту и освојила нови тржишни сегмент. Некада је мотив идентификована жеља потрошача и покушај да се она уновчи. Проширење линије носи са собом и ризик „замке проширења линије". То је појава када превише проширена марка губи свој идентитет. Тада може доћи до збуњености потрошача и њихове фрустрације. Још један ризик ове стратегије је да се продаја проширених артикала може одвијати на рачун постојећих производа у линији.

6.2.2. Проширење бренда
Стратегија проширења бренда је употреба већ постојећег прихваћеног бренда у лансирању новог или промењеног производа у новој категорији. Honda је пример компаније која је своја техничка умећа и репутацију искористила за производњу мотора, аутомобила, мотора за чамце, косилица за траву, санки за воду и снег, итд.
Ова стратегија има предност у томе што већ прихваћено име помаже компанији да уђе у нове сфере пословања. Нови производ „рађа" се са репутацијом и потребно је мање времена да он буде прихваћен. Купци стварају перцепцију високе репутације када виде на новом производу знак компаније која је већ доказана у сличним категоријама производа. Тако на пример, када видимо знак Sony на било ком електротехничком уређају (дигиталном апарату, усисивачу, телевизору, камери, миксеру или шпорету), стварамо позитивне асоцијације везане за производ, јер је то доказана компанија у тој сфери. Проширењем марке смањују се и високи трошкови оглашавања и промоције који су углавном нужни да би се потрошачи упознали са новом марком.

Произведена нова марка неће бити прихваћена ако је лансирана на сасвим различито тржиште од оног где је стекла славу јер клијенти на овом тржишту неће ценити асоцијације марке. Замислите само Coca-Cola виски или Pepsi шампањац. Пречесто коришћење марке такође утиче да она губи своју посебну позицију у свести клијената и може довести до конфузности главне марке. Неуспех марке у једној области може изазвати негативне реакције потрошача на друге производе са именом те марке. Марка ће ослабити уколико клијенти престану да је повезују са одређеним производом (11, стр. 28).
При преношењу имена марке на нови тржишни сегмент треба бити пажљив и најбоље је прво истражити хоће ли асоцијације марке одговарати новом производу. Прави ефекат се постиже када проширена марка утиче на јачање основне марке и када се повећавају продаје и нових и старих производа.
6.2.3. Вишеструки брендови
Стратегија креирања вишеструких брендова је управљање и организовање више марки унутар исте категорије производа. Она омогућава бољу сегментацију тржишта јер свака марка има различите асоцијације и користи које стварају различите мотиве за куповину код различитих купаца. Тако компанија може заштитити своју марку стварањем бочних и борбених марки. Произвођач сатова Seiko има марку „Seiko Lasalle“ за скупље сатове и „Pulsar“ за јефтиније и на тај начин „штити" бочне стране своје марке. Procter&Gamble производи десетак врста детерџената и сваки од њих има своју марку. Лого компаније је скоро неприметан на полеђини паковања производа. Јапански произвођач електронске опреме Matsushita је креирао низ марки различитих имена за своје аудио производе од којих су најпознатији Technic и Panasonic.
Главни недостатак вишеструких марки је што производи углавном заузимају мањи удео на тржишту и ниједан није врло профитабилан. Компаније могу да распореде своје ресурсе на непотребно велики број марки уместо да се концентришу на мањи број високопрофитабилних.

Креирање корпорацијске марке је супротан пример од креирања вишеструких марки. Стратегија корпорацијске марке чини да име компаније буде доминантно у свим категоријама њихових производа (Mercedes-Benz, Philips, Honda). Главна предност ове стратегије је економија обима у маркетиншким улагањима и велика познатост марке у свести потрошача. Представљање нових производа је олакшано, нарочито ако се ради о познатом бренду.
Комбинација предходне две стратегије је креирање индивидуалне марке и марке компаније одвојено и најбољи пример за то је компанија Nestle која има своје производе као што су KitKat и Nescafe. Ови производи су брендови сами за себе и потрошачи не помисле прво на Nestle  када виде ове производе, нарочито када је реч о Nescafe-у, али ту је и лого компаније који показује о чијем производу је реч.
6.2.4. Нови брендови
Компанија може и да креира нову марку како би истакла неки свој нови производ. Оне најчешће уводе нову марку када креирају производ који се не поклапа ни са једном постојећом категоријом. Тако Toyota креирала бренд Lexus за своје технолошки перфектне, луксузне аутомобиле за пословне људе и оне са „дубљим џепом“ који желе врхунску технологију и квалитет. Lexus је створио свој идентитет који се разликује од идентитета Toyote на широком тржишту. Нова марка је најбољи начин да се изгради потпуно нови стил и имиџ и да се прикаже нови идентитет бренда.
Превише нових марки може резултирати претераним разуђивањем ресурса компаније. Због тога се велики произвођачи, који користе стратегије већег броја марки, концентришу на стратегију креирања мегамарки. То подразумева избацивање слабијих марки и концентрисање свих расположивих ресурса на марке које могу бити тржишни лидери или први следбеници на тржишту у својим категоријама.
6.3. Екстензије бренда

У савременом пословању, највреднију имовину компаније чине њихови брендови. Увидевши то, компаније су покушале да увећају своју имовину увођењем нових производа са именом њихових најјачих брендова. Око 80% нових производа годишње су екстензије линије и према проценама стручњака, то су најуспешнији нови производи (пример је конзола за игрице Microsoft Xbox, дигитални музички плејер Apple iPod, мобилни телефон Nokia N95 и други). 

Две основне предности, када је у питању екстензија бренда, су у томе што она доприноси успеху новог производа и обезбеђује повратну спрегу компанији.
6.3.1. Успех новог производа

Мањи је ризик када се уводи неки производ путем екстензије бренда, него онда када је он потпуно нов и до тада непознат потрошачима. Када је у питању екстензија бренда, потрошачи изводе закључке и формирају своје мишљење о новом производу на основу знања која већ имају о бренду. Када компанија Sony избаци нови модел телевизора или персоналног рачунара потрошачи већ имају став (углавном позитиван) о компанији Sony и лакше се одлучују за куповину новог производа те компаније.
Овом стратегијом се знатно смањује ризик увођења новог производа. Лакше је и убедити малопродавце да промовишу ваш нови производ уколико очекујете појачану тражњу за новим производом који представља екстензију бренда. У овој ситуацији није потребно ново креирање свести о бренду и о новом производу, већ се компанија може усресредити само на нови производ.
Екстензије могу знатно да смање трошкове увођења новог производа, а то је јако значајно имајући у виду да се на америчком тржишту троши и до 100 милиона долара за промовисање новог имена бренда. Оне могу да поједноставе и паковања производа. Иста или слична паковања смањују трошкове, а могу да остваре „ефекте билборда“ у малопродајним објектима.

6.3.2. Ефекат позитивне повратне спреге
Стратегија екстензије бренда садржи користи у виду повратне спреге. Она може да појасни значење бренда или да помогне потрошачима да створе позитивне асоцијације о кредибилитету компаније која нуди дату екстензију. Екстензије линије могу да обнове интересовање потрошача за одређеним брендом. Ово стратегија доноси користи и матичном бренду јер утиче на већу покривеност тржишта.

Тако је јединица Kleenex компаније Kimberlz-Clark поставила себи циљ да папирне марамице те компаније треба да се нађу у свакој просторији куће. Та филозофија је довела до појаве различитих врста марамица као што су миришљаве, марамице за умивање, ултра меке, обогаћене кремом, различитих величина и паковања. Паковања дечијих марамица су шарена, док има и оних стилизованих за ентеријере дневних соба или за канцеларијски простор. Главна предност успешне екстензије је та што она може да представља основ за наредне екстензије. На основу реаговања потрошача, компанија зна да ли се упутила правим смером или треба да мења нешто у својој пословној стратегији.
6.3.3. Недостаци екстензије бренда

Превише екстензија линија неког бренда може да услови да се име бренда не идентификује и да се не веже јасно за неки производ. То је такозвана „замка екстензије линије“. Разводњавање бренда се дешава када потрошачи престану да повезују бренд са одређеним производом, а самим тим и да мање размишљају о бренду. Потрошачи ће почети да сумњају у интегритет и компетентност бренда. Велики број различитих варијанти екстензије линије могу да збуне потрошача. Они ће се наћи у дилеми која верзија производа представља за њих жељену верзију. Тако, потрошачи могу да одбаце нове верзије производа и да се одлуче за већ опробане варијанте које су се показале успешним.

Најгоре што може да се деси када су у питању екстензије брендова је не само да екстензија доживи неуспех , већ да она угрози и матични бренд. Ипак то није тако чест случај. И ако дође до такве ситуације, неуспели производ ће значајније разводнити бренд само ако је екстензија јако слична бренду.

Постоји и ситуација када се потрошачи усредсреде на куповину новог производа, екстензије, на рачун матичног бренда. Они су канибализовали матични бренд. Препоручљиве су повремене промене унутар самог бренда и оне се могу посматрати као превентива канибализације. Измене и освежење бренда су потребни како се потрошачи не би преусмерили на конкурентске производе. Компанија за производњу детерџента за прање рубља Tide одржава своје тржишно учешће већ 50 година захваљујући разним екстензијама линије (са мирисом, без мириса, у гранулама, течни...) (8, стр. 499).
Још један крупан недостатак екстензије је тај што када фирма уводи нови производ као екстензију бренда, она пропушта могућност да креира нови бренд чији ће имиџ бити јединствен. Приликом креирања екстензије мора се водити рачуна о томе да она преноси постојећу вредност са матичног бренда на нови производ и да доприноси повећању вредности матичног бренда.
6.4. Бренд портфолија
Сви брендови имају своје границе до којих се могу протезати. Да би се покрили бројни тржишни сегменти, потребни су бројни брендови. Не постоји бренд којег једнако фаворизују сви различити тржишни сегменти које би фирма желела да покрије. Поред тога, постоје и други разлози за увођење више брендова у једну категорију (4,стр. 301):
1. Већа присутност на рафовима у продавници и већа зависност малопродаваца;
2. Привлачење потрошача који желе разноврсну понуду и који би се у противном преусмерили на други бренд;

3. Већа интерна конкуренција компаније;
4. Остваривање економије обима у пропаганди, продаји, мерчендајзингу и физичкој дистрибуцији.

Бренд портфолио подразумева скуп свих брендова и линија брендова из одређене категорије које одређена компанија нуди купцима. Да би се привукли различити тржишни сегменти, могу да се дизајнирају и пласирају различити брендови (4, стр. 301).

Пример бренд портфолија је компанија Књаз Милош са познатим брендовима као што су: Aqua Viva, Aqua Viva Hydroactive, Aqua Viva Recharge, Aqua Viva Slim, Aqua Viva Junior.
Постоје бројне специфичне улоге које брендови могу да имају када су део бренд портфолија.
6.4.1. Крилни играчи
Брендови који спадају у „крилне играче", позиционирани су према конкурентским брендовима тако да штите важније (и профитабилније) главне брендове, који захваљујући томе могу да задрже жељено позиционирање. Компанија Procter & Gamble пласира пелене за бебе Luvs тако да оне штите позицију скупљих пелена за бебе Pampers. Маркетари морају крајње пажљиво да дизајнирају такве крилне брендове. Они не смеју да буду толико привлачни да угрозе продају сличних, али скупљих брендова (4, стр. 302).
6.4.2. Краве музаре
Поједини брендови могу да се задрже упркос слабој продаји, зато што ипак успевају да привуку довољан број купаца и одрже своју профитабилност уз готово никакву маркетинг подршку. Такви брендови, који се називају „кравама музарама", могу да доносе приход ослањајући се на своје залихе постојеће вредности бренда. На пример, упркос томе што је технолошки напредак померио добар део њеног тржишта на нови бренд мушких бријача Mach III, компанија Gillette и даље продаје старије брендове Trac II, Atra и Sensor. С обзиром на то да повлачење наведених брендова не мора нужно да доведе до тога да се купци преусмере на други бренд компаније Gillette, за њу је свакако профитабилније да их ипак задржи у свом бренд портфолију када су у питању бријачи (4, стр. 302).
6.4.3. Бренд „доњег“ тржишта
Улога релативно јефтинијих брендова из портфолија често се огледа у привлачењу купаца самој франшизи бренда. Малопродавци су склони томе да уврсте такве брендове који „покрећу саобраћај" јер купци потом могу да се преусмере на скупље брендове. На пример, компанија BMW увела је одређене моделе у серију 3 делимично као начин да привуче нове купце у франшизу бренда, с надом да ће их касније „усмерити навише", односно ка скупљим моделима, када буду желели да стари модел замене новим (4, стр. 303).
6.4.4. Бренд „горњег“ престижног тржишта
Улога релативно скупог бренда у фамилији бренда често се огледа у додавању престижа и кредибилитета целом портфолију. На пример, један аналитичар истиче да је за бренд Chevrolet, стварна вредност спортског аутомобила високих перформанси - Corvette - заправо у „способности тог модела да привуче знатижељне купце у изложбене салоне и истовремено побољша имиџ других аутомобила марке Chevrolet. Компанији GM не доноси огромну профитабилност, али је без сумње модел који покреће саобраћај потрошача. Технолошки имиџ и престиж модела Corvette има хало ефекат на читаву линију модела Chevrolet (4, стр. 303).
7. ФОРМИРАЊЕ И ЈАЧАЊЕ БРЕНДА „ЖУТА ОСА“
7.1. „Жута оса“ – Први шумадијски бренд
Од најстаријих времена у селима Шумадије, жута оса представља симбол зрелости плодова, жестине, чистоће и елеганције. Искуство показује да жута оса користи сокове искључиво зрелих плодова, посебног квалитета, са пуно шећера, мало киселине, незатроване прскањем и савршене чистоће са сунчаних јужних експозиција.

Зато се посебно цени ракија произведена од шљиве коју за храну користи жута оса. То је знак изузетног квалитета шљиве и означава почетак бербе за екстра квалитетну природну ракију, посебне ароме и вредности.

Наши преци су своју захвалност жутој оси изражавали печењем жестоке ракије и прављењем посебних буради од храстовог дрвета у којима је тако цењена ракија одлежавала и од стајања добијала карактеристичну боју и арому. У годинама лошег квалитета плодова шљиве, жута оса не користи сокове овог воћа па се и не пече оваква ракија.
7.2. Историјат и делатност компаније

Жута оса је послужила као инспирација компанији Flores и тако је створен, по критикама јавности и стручњака, један од најпрепознатљивијих брендова Шумадије и Србије, ракија „Жута оса".

Колико год жестоко ароматично алкохолно пиће - ракија шљивовица, била део идентитета Србије, толико се идентитет шљивовице саме изгубио под налетом трендова и недомаћинског понашања. Ретки су били они који су упорно истрајавали на путу стварања и одржавања квалитета и грађењу имена и репутације. Производи компаније Flores, међу којима је водећи „Жута оса", патентом су заштићени у целом свету и за исте поседују сертификате о квалитету како у САД, тако и свим водећим индустријским земљама у свету. Предузеће тренутно запошљава у сталном радном односу 28 радника, који заједно са 1 256 коопераната чине јединствени производни систем повезан заједничким циљем и интересом.

Flores је приватно предузеће основано 1985. године на традицији претходне породичне фирме коју је 1803. године основао Антоније Пљакић, војвода из Првог српског устанка. Ова фирма се послом прераде воћа, производње алкохолних пића, вина као и других производа бавила све до 1952. године, када је од стране државе национализована. Одмах након што се појавила законска могућност оснивања приватних фирми, уз помоћ и подршку свога оца Будимира, господин Радиша Пљакић оснива приватну фирму. Програм производње је био исти као у фирми која је његовом оцу одузета педесетих година. Почетак у новооснованој фирми био је изузетно тежак, јер су политичке структуре тешко прихватале приватни посао, па је после само осам месеци рада Министарство за пољопривреду, на чијем је челу био министар Никола Станић, забранило рад. Након вођења спора од годину дана и уз подршку Привредне коморе Србије и регионалне коморе у Крагујевцу компанија је наставила пословање. Након тог периода читавих десетак година било је много тешких момената, пре свега субјективне природе, на остварењу и реализовању програма производње који су започети.

Пића се производе из организоване производње шљива на укупној површини од 1.520 ha шљивика. Прерада се одвија такође у заједничкој сарадњи са кооперантима који производе шљиву и производе дестилат шљиве по стандарду предузећа Flores, док се финална прерада одвија у Flores-овој фабрици. Сви производи се пуне у оригиналну и заштићену стаклену амбалажу и пакују у висококвалитетне беле петослојне кутије од по 6 или 12 боца. Наведени производи су сврстани у категорију „lux" производа. Сва опрема инсталирана у наведеној фабрици у Дивостину представља најновија техничка и технолошка решења произведена у свету, док су хигијенско-технички услови производње примењени по највишим светским стандардима.
7.3. Производи и признања

Први производ предузећа пуштен је у промет под називом „Жута оса". То је природна ракија шљивовица са 45% алкохола, запакована у оригиналну стаклену боцу браон боје од 0,75 литара.
За све ово време, и поред бројних санкција према овој земљи, „Жута оса" се продавала са реномеом најбоље шљивовице на светском тржишту, па је на свим водећим изложбама и сајомовима у свету освојила 18 златних медаља и 4 гран прија изложбе. У јуну 2003. године у Бриселу компанији је додељен Златни орден са лентом за изузетна достигнућа у науци и технологији у свету. У јануару 2004. године „Жута оса" је добила признање „Златни бренд Европе", а после ње и „Бела оса" и „Српска лоза", па су као таква, сва три производа заштићена комунитарним жигом у Европској унији.

Године 1999. компанија Flores је од стране Института за европске промоције и „Еуреке" из Брисела добила златни светски „Оскар", као предузеће које је по својој инвенцији посебно обележило XX век. Flores је још 1990. године добио право на ознаку „Good Will“, а што у преводу значи да се ради о фирми са којом је пожељно сарађивати и довољан је показатељ квалитета производа компаније.

Поред „Жуте осе", на тржиште је проширивањем асортимана пуштена „Бела оса", природна шљивовица са 40% алкохола, затим природна шљивовица „Жута линцура", траварица са 45% алкохола. На тржишту се налази и висококвалитетна лозова ракија под називом "Српска лоза" јачине 45% алкохола, а са успехом се пласира и бренди „Дрозд" јачине 38% алкохола. 

Поред наведеног „Оскара" добијеног у Бриселу, производи Flores-а су награђени и златним медаљама, престижним у свету, као што су 10 златних медаља „Еуреке", 3 златне медаље „Mond selecton", 4 златне медаље „Златни Архимед", 3 златне медаље за достигнућа Истока и Запада, 4 златне медаље Европског института за промоције и др.

Компанија је прошле године увела HACCP (Hazard Analysis and Critical Control Points) систем у производњу алкохолних пића, којим се потврђује потпуна здравствена безбедност производа у свим деловима процеса производње. Фирма „Flores" је навела да сертификат HACCP потврђује квалитет свих производа овог предузећа - „Жута оса", „Бела оса", „Српска лоза" и „Дрозд бренди".
7.4. Изградња и јачање бренда „Жута оса“

Што се тиче заштите имена шљивовице, она је данас у свету за ту реч немогућа. Вековном употебом име „шљивовица" постало је генеричко име за ту производњу. То име се могло штитити пре сто и више година док није постало генеричко - општеприхваћено у свету. Приступ заштити шљивовице у свету се састоји у томе што свака земља може да штити само своју шљивовицу, као што су урадиле многе земље. Данас постоји заштићена бугарска шљивовица, словеначка шљивовица, хрватска шљивовица, пољска шљивовица, француска шљивовица. Србија нема заштићено име српске шљивовице, јер пре свега Србија није створила стручну и друге основе за врхунску њену производњу. Зато је компанија заштитила име „Жута оса“ , са придодатим пореклом - „Product of Serbia". Садашњи статус у свету „Жуте осе", „Беле осе" и „Жуте линцуре" превазилази значај које има једна држава и пpизнањем „Златни бренд Европе" је превазиђен тај локални проблем.

 Први поход у свет компаније Flores је био усмерен према Америци. Знајући да је њихова контрола најригорознија на свету и да добијени сертификати од њихових институција имају универзални значај, било је то право решење и отворена су врата пласмана у целоме свету. Тако је компанија захваљујући изузетним анализама добијеним у матичној лабораторији, а потврђеним у лабораторијама Америке, лако прошла све баријере уласка у Велику Британију. Храброст је била у томе што се компанија одважила да баш прво тражи улазак у хотел Ric, а потом и у шездесетак најугледнијих хотела у Лондону. Велика Британија нема шљивовицу у промету и тo је био први производ који се појавио после дужег броја година у Великој Британији. Општи утисак и закључак које су њихове комисије дале јесте да се ради о одличном производу и да, улагањима у маркетинг, енглеског потрошача треба навићи на један нови укус.

Продор на ова тржишта, као и многобројна признања из области квалитета, су само олакшали компанији да уђе на остала тржишта високо развијених земаља. Од фебруара 2010. године ракија „Жута оса" се служи и у авионима водећих авиокомпанија. Та ракија ће бити служена у флашицама од 50 милилитара ("чокањчићи" ) која је идентична флашама од 0,75 литара са оригиналним ознакама произвођача фирме „Flores" из Крагујевца. Овај производ се сем ,,у ваздуху" налази и у луксузним бодовима.
Компанија је свој бренд одлучила да гради на квалитету. Да би неки производ постао бренд, неопходан му је врхунски квалитет. На светским тржиштима могу постојати и опстати само оригинални производи који имају стандард и квалитет, по могућству врхунски, као што је код ових производа и уз поштовање свих норми коректног и поштеног пословања. Шансе компаније су изузетно велике, али основни проблем за брзо увећање производње је дуг временски период за припрему и одлежавање, од 5 до 18 година (у зависности од нивоа квалитета ракије), а то захтева значајна подстицајна средства пре свега у нормалном кредитирању на дужи временски период у обртна средства, као и још већи подстицај државе за производњу шљиве и шљивовице. Пошто смо сви упућени у стање наше државе као и у погрешну политику која се води већ дуги низ година, то је велика ограничавајућа околност за компанију. 1991. године компанија је произвела милион флаша ракије, али је прошле године, због лоше аграрне политике производња пала на сто хиљада боца годишње.
Ове године, као и прошлих, компанија је излагала своје производе на Сајму брендова у Београду.

Што се тиче оглашавања по медијима, компанија се не рекламира на локалним телевизијама и радио станицама. Своју пропаганду су усмерили према страном тржишту јер је оно њихов највећи извор прихода. То је донекле и логично јер наше тржиште своју „жеђ" за ракијом обично задовољава из „домаћих" извора и пијаца, док је сасвим другачија ситуација у другим европским земљама где се овакви производи махом купују у супермаркетима.
ЗАКЉУЧАК
На основу претходног излагања можемо закључити да су брендови културни феномен нашег времена. Без обзира на то да ли их хвале или их куде, увек су изложени критичкој дебати коју карактеришу шаблонски начин мишљења, брзоплети закључци или пуке предрасуде. Бренд представља јасноћу, сигурност, постојаност, статус, чланство, све оно што омогућава људима да помогну себи. Бренд представља идентитет (6, стр. 23).
Сматра се да је данас најзначајнија функција маркетинга баш изградња бренда. Штавише, многи водећи светски маркетиншки експерти сматрају да је основна функција маркетинга само и једино изградња бренда. Оно што убрзава овај тренд је стално опадање класичног вида продаје, односно начина којим се врши размена добара и новца на тржишту. Данас, већина производа на тржишту се не продаје, већ се купује. Велики супермаркети, робне куће и продавнице више немају продавца који ће вам прићи и продавати вам производе. Ви као потрошач сами сте и директно суочени са производима, (брендовима), и одлука о куповини је на вама.

Главна улога брендинга на модерном тржишту је та да он чини да се одлука о куповини донесе много пре него што је до самог чина размене добара и новца дошло. Одлука о томе да се купи неки производ или не, доноси се претходним позиционирањем производа, његовог имена (бренда), у свести потрошача. Кад до њега дође, резултат куповине је већ унапред предодређен. Брендинг практично пред-продаје производ или услугу кориснику. Брендинг је једноставно много ефикаснији начин продаје.
Не постоји „рецепт" за креирање јаког бренда, али постоје нека неписана правила којих се треба придржавати. Компанија Flores је прави пример како се бренд гради на квалитету и традицији. Будимо реални, наша земља никада неће моћи да прави аутомобиле или компјутере боље од Јапана или Немачке, који су постали бренд као државе у областима технике и електронике, али увек ћемо моћи да понудимо храну и пиће на којима може да нам позавиди цео свет. Од давнина, у Шумадији се пекла квалитетна шљивова ракија. „Жута оса" је производ врхунског квалитета који је произашао из дуге традиције. Компанија је успела да диференцира своје производе од конкурентских и да развије свест о својим производима, као производима врхунског квалитета. Компанија је кренула од просте филозофије, да треба поштовати потрошачеве жеље, као један од основних критеријума за изградњу јаког бренда и да треба одржавати квалитет на што вишем нивоу и то им је донело пословни успех и признања широм света. Бренд се ствара дугогодишњим радом пре свега на доброј идеји, а потом и реализацији те идеје. Идеја се може реализовати само високостручним радом уз најсавременију лабораторију, опрему и дестилацију која подразумева поштен и одговоран приступ једном послу, а чији се квалитет и век трајања не сме ничим претпоставити.

